TWZ ลุยอสังหาฯ-รุกพลังงานทดแทนสร้างฐานรายได้สม่ำเสมอ ธุรกิจสื่อสารยังหนุน
TWZ ลุยอสังหาฯ-รุกพลังงานทดแทนสร้างฐานรายได้สม่ำเสมอ ธุรกิจสื่อสารยังหนุน
15 ส.ค. 2559

นางปิยะนุช รังคสิริ กรรมการผู้จัดการ บริษัท ทีดับบลิวแซด คอร์ปอเรชั่น จำกัด (มหาชน) หรือTWZ เปิดเผยว่า บริษัทมั่นใจแนวโน้มครึ่งหลังของปีนี้จะเติบโตสูงขึ้นจากครึ่งปีแรก เพราะนอกจากยอดขาย TWZ จะได้รับแรงขับเคลื่อนจากการทำตลาดและการให้บริการหลังการขาย รวมถึงการพัฒนาแอพพลิเคชั่นใหม่ๆ ที่อำนวยความสะดวกให้กับผู้บริโภคแล้ว ต้องยอมรับว่ากระแสเกมส์ออนไลน์ในขณะนี้ทำให้เกิดกำลังซื้อใหม่ขึ้น โดยเฉพาะฐานลูกค้าในต่างจังหวัดที่เห็นแนวโน้มยอดขายชัดเจนขึ้น เนื่องจากสินค้าแบรนด์ TWZ เป็นสินค้าที่กลุ่มลูกค้าดังกล่าวเข้าถึงได้ง่าย
นอกจากธุรกิจสื่อสารโทรคมนาคมที่สามารถเติบโตได้อย่างต่อเนื่องแล้ว TWZ ยังเดินหน้าขยายธุรกิจด้วยการต่อยอดธุรกิจอสังหาริมทรัพย์ ทั้งภายใต้การบริหารของ TWZ ได้แก่ โครงการเดอะ เพเซอร์ พัทยา รวมถึงโครงการภายใต้การบริหารของบริษัท ปิยะชาติ จำกัด ซึ่ง TWZ ถือหุ้น 100% ที่โครงการต่างๆ ไม่ว่าจะเป็นเดอะเพเซอร์ ระยอง, เดอะเพเซอร์ เขาใหญ่ ก็มีความคืบหน้าอย่างมีนัยสำคัญเช่นกัน
ก่อนหน้านี้  คณะกรรมการบริษัทฯ ยังได้มีมติให้จัดตั้งบริษัท เกียร์ คอร์ปอเรชั่น จำกัด ด้วยทุนจดทะเบียน 100 ล้านบาท ซึ่ง TWZ เข้าถือหุ้น 99.99% โดยบริษัทย่อยแห่งใหม่นี้ จะทำหน้าที่ในการดำเนินการหรือลงทุนในธุรกิจใหม่ๆ เกี่ยวกับพลังงานทางเลือก
สำหรับผลการดำเนินงานในงวดครึ่งปีแรกของปีนี้ บริษัทฯ มีรายได้รวม 2,055.89 ล้านบาท เพิ่มขึ้น 2.61% และมีกำไรสุทธิ 104.27 ล้านบาท เพิ่มขึ้น 262.17%
ทั้งนี้ ผลประกอบการที่ปรับตัวสูงขึ้นเป็นผลต่อเนื่องที่บริษัทฯ เข้าร่วมโครงการกับผู้ให้บริการเครือข่ายชั้นนำอย่าง AIS ในแคมเปญ AIS จัดให้ หลังจาก TWZ ได้รับคำสั่งซื้อโทรศัพท์เพื่อร่วมในโครงการดังกล่าว โดยนอกจากรายได้จากแคมเปญดังกล่าวแล้ว TWZ ยังมียอดขายสินค้าเพิ่มขึ้น จากการพัฒนาแอพพลิเคชั่น”อีซี่ การ์ด”ที่ได้รับการตอบรับอย่างน่าพอใจจากผู้บริโภค ขณะเดียวกันก็ต้องยอมรับว่า กำลังซื้อของผู้บริโภคเริ่มฟื้นตัวขึ้น จากความมั่นใจที่เพิ่มขึ้น ทำให้การจับจ่ายใช้สอยเพิ่มขึ้น ซึ่งสมาร์ทโฟนและอุปกรณ์ที่เกี่ยวกับโทรศัพท์มือถือของ TWZ ก็เป็นหนึ่งในสินค้าที่ได้รับความนิยมเป็นอย่างมาก